


Justis- og beredskapsdepartementet
Prop. 10 L
(2026–2027)
Proposisjon til Stortinget (forslag til lovvedtak)
Endringer i rettsgebyrloven (nedjustering av gebyret for behandling av begjæringer om tvangssalg etter tvangsfullbyrdelsesloven)
Tilråding fra Justis- og beredskapsdepartementet 13. november 2026, 
godkjent i statsråd samme dag. 
(Regjeringen Støre)
Proposisjonens hovedinnhold
I denne proposisjonen foreslår departementet en nedjustering av gebyret for behandling av begjæringer om tvangssalg etter tvangsfullbyrdelsesloven. Det er ønskelig at gebyrene for offentlige tjenester tilsvarer selvkost. Det vil si gjennomsnittskostnaden staten har ved å produsere og levere den aktuelle tjenesten, verken mer eller mindre.
Etter rettsgebyrloven § 14 annet ledd skal det ved begjæring om tvangssalg etter tvangsfullbyrdelsesloven kapittel 8 betales 1,25 ganger rettsgebyret og i tillegg 2,2 ganger rettsgebyret når beslutning om å gjennomføre tvangssalget blir truffet. Rettsgebyret fastsettes i forskrift og vil etter forslaget i Prop. 1 S (2026–2027) bli på 1 380 kroner i 2027. Rettsgebyret er et grunngebyr for beregning av betaling for visse offentlige tjenester. Gebyret som betales, er sammensatt av rettsgebyret og en multiplikator. 
Departementet foreslår å redusere gebyret for begjæring om tvangssalg ved å endre multiplikatoren i rettsgebyrloven § 14 annet ledd fra 1,25 ganger rettsgebyret til 1,04 ganger rettsgebyret. Tilleggsbetalingen for beslutningen om å gjennomføre det begjærte tvangssalget endres ikke nå. Forslaget til gebyrnivå baserer seg på selvkostberegninger foretatt av Politidirektoratet.
Lovendringen vil medføre inntekter og utgifter i samsvar med forslaget til statsbudsjettet for 2027 i Prop. 1 S (2026–2027). Det foreslås at lovendringen blir gjeldende fra 1. januar 2027. Endelig fastsetting av rettsgebyret og multiplikatoren for gebyret ved begjæring om tvangssalg vil avhenge av Stortingets budsjettvedtak for 2027.
Bakgrunnen for forslaget
Det er et mål at brukerne ikke betaler høyere gebyr for offentlig tjenester enn selvkost. I Prop. 10 L (2015–2016) Endringer i rettsgebyrloven (justering av gebyrer) kapittel 1 og kapittel 5 ble det varslet at departementet ville ta en vurdering av gebyrene og komme tilbake til Stortinget med forslag om eventuelle justeringer.
Gebyr for offentlige tjenester er blitt foreslått justert en rekke ganger tidligere. Se Prop. 9 L (2018–2019) Endringer i rettsgebyrloven (justering av gebyrer), Prop. 34 L (2020–2021) Endringer i rettsgebyrloven (nedjustering av gebyr for utleggsbegjæringer), Prop. 12 L (2021–2022) Endringer i rettsgebyrloven (nedjusteringer av gebyrer) og Prop. 13 L (2024–2025) Endringer i rettsgebyrloven (nedjustering av gebyr).
Nedjustering av gebyret for behandling av begjæringer om tvangssalg
Etter rettsgebyrloven § 14 annet ledd betales 1,25 ganger rettsgebyret ved begjæring om tvangssalg (1 681 kroner i 2026). Gebyret skal betales selv om begjæringen senere blir trukket tilbake eller avvist, jf. rettsgebyrloven § 14 niende ledd.
Beregninger fra Politidirektoratet viser at gebyret for tvangssalg er noe overpriset. Departementet foreslår derfor at gebyret nedjusteres fra 1,25 ganger rettsgebyret til 1,04 ganger rettsgebyret, slik at gebyret samsvarer med selvkost.
Ved fastsettelsen av gebyret er det sett hen til Finansdepartementets rundskriv R-112/15 om bestemmelser om statlig gebyr- og avgiftsfinansiering, jf. rundskrivets punkt 3.2.2 fastsetting av satser.
Politidirektoratets beregning av inntektsdifferansen følger av tabellen nedenfor.
Politidirektoratets beregning av inntektsdifferansen
04J1xt2
	Sakstype
	Multiplikator
 per sak i dag
	Forslag til ny multiplikator (selvkost)1
	Inntektsdifferanse
 (i mill. kroner)

	Tvangssalg
	1,25
	1,04
	-0.90

	Totalt
	
	
	-0,90


1	basert på R = 1 380 kroner
Økonomiske og administrative konsekvenser
Reduksjon av overpriset gebyr i den sivile rettspleien – gebyr for tvangssalg til selvkost – innebærer at gebyret reduseres fra 1 681 kroner i 2026 til 1 435 kroner fra 1. januar 2027. Det vil gi en inntektsreduksjon på 0,9 millioner kroner for 2027.
Merknader til endringer i rettsgebyrloven
Til § 14
Annet ledd gjelder begjæring om tvangssalg etter tvangsfullbyrdelsesloven kapittel 8. Gebyret for behandlingen av en slik begjæring er i dag høyere enn selvkost, og multiplikatoren endres derfor fra 1,25 ganger rettsgebyret til 1,04 ganger rettsgebyret.
Justis- og beredskapsdepartementet
tilrår:
At Deres Majestet godkjenner og skriver under et framlagt forslag til proposisjon til Stortinget om endringer i rettsgebyrloven (nedjustering av gebyret for behandling av begjæringer om tvangssalg etter tvangsfullbyrdelsesloven).
Vi HAAKON, Norges Konge,
stadfester:
Stortinget blir bedt om å gjøre vedtak til lov om endringer i rettsgebyrloven (nedjustering av gebyret for behandling av begjæringer om tvangssalg etter tvangsfullbyrdelsesloven) i samsvar med et vedlagt forslag.
Forslag
til lov om endringer i rettsgebyrloven (nedjustering av gebyret for behandling av begjæringer om tvangssalg etter tvangsfullbyrdelsesloven)
I
I lov 17. desember 1982 nr. 86 om rettsgebyr skal § 14 andre ledd lyde:
Ved begjæring om tvangssalg etter tvangsfullbyrdelsesloven kapittel 8 betales 1,04 ganger rettsgebyret og i tillegg 2,2 ganger rettsgebyret når beslutning om å gjennomføre tvangssalget blir truffet.
II
Loven gjelder fra 1. januar 2027.



